O‘zbekiston Konstitutsiyasiga o‘zgartirishlar kiritish to‘g‘risida qonun Senat saytiga joylashtirildi

Oliy Majlis Senatining saytida “O‘zbekiston Respublikasining Konstitutsiyasiga o‘zgartishlar kiritish to‘g‘risida”gi qonun loyihasi e’lon qilindi.

Hujjat Qonunchilik palatasi tomonidan 24-noyabrda qabul qilingan va ayni vaqtda parlament yuqori palatasining Sud-huquq masalalari va korrupsiyaga qarshi kurashish qo‘mitasi ishchi guruhi tomonidan ko‘rib chiqilmoqda.
O‘zgartirish Konstitutsiyaning 107-modda 1-qismi — sud tizimiga taalluqli. O‘zgartirish kiritilayotgan moddada aniqlik kiritilishicha, O‘zbekiston sud tizimi Konstitutsiyaviy sud, Oliy sudi, harbiy sudlar, Qoraqalpog‘iston Respublikasi sudi, viloyatlar va Toshkent shahar sudlari, Qoraqalpog‘iston Respublikasi ma’muriy sudi, viloyatlar va Toshkent shahar ma’muriy sudlari, fuqarolik ishlari bo‘yicha tumanlararo, tuman, shahar sudlari, jinoyat ishlari bo‘yicha tuman, shahar sudlari, tumanlararo, tuman, shahar iqtisodiy sudlari va tumanlararo ma’muriy sudlardan iborat.
Ushbu o‘zgartirish O‘zbekiston Prezidentining 24-iyuldagi “Sudlar faoliyatini yanada takomillashtirish va odil sudlov samaradorligini oshirishga doir qo‘shimcha chora-tadbirlar to‘g‘risida”gi farmoniga ko‘ra kiritilayotgan bo‘lib, unga ko‘ra, 1-yanvardan boshlab sud tizimiga tegishli o‘zgartirishlar kiritilishi lozim.
Shuningdek, 117-modda 8-qismining o‘zbekcha matnidagi “qonunlarga” degan so‘z “qonun hujjatlariga” degan so‘zlar bilan almashtiriladi.
Eslatib o‘tamiz, Senat ushbu qonunni 18-dekabr kuni o‘tkazilgan o‘zining so‘nggi yalpi majlisida ko‘rib chiqishi kerak edi, biroq internetda Konstitutsiyaga muvofiq (128-modda) parlament Konstitutsiyaga o‘zgartirish kiritish to‘g‘risdagi qonunni faqat keng jamoatchilik muhokamasidan so‘ng qabul qilishi mumkinligi to‘g‘risida maqolalar e’lon qilingach, masala kun tartibidan olib tashlangan edi.
Mavzga doir: “Men faqatgina Qonunchilik palatasi uchun javob beraman”. Akmal Saidov Konstitutsiyaga o‘zgartish kiritish masalasidagi bahslarga munosabat bildirdi